# Creixell

Creixell és un municipi de la comarca del Tarragonès, situat a 18 km de Tarragona i a 75 km de Barcelona. Forma part de l'anomenada Costa Daurada, i amb gairebé 2 km de platja és una població marcadament turística, amb una capacitat hotelera per a 30.000 visitants.

## Descripció geogràfica

La seva extensió és de 1.037ha, 10,37 km$^2$. Limita al nord amb Bonastre, a l'est amb Roda de Berà, a l'oest amb Torredembarra i la Pobla de Montornès i al sud amb la mediterrània. El poble està situat a l'extrem oriental de la comarca del Tarragonès, a la subcomarca de Berà, sobre un petit turó, entre la costa i el massís de Bonastre.
Hidrogràficament, es troba integrat dins de la conca del Gaià. Tot i que el municipi no disposa d'aigües superficials, tret de les fonts de Mas Gisbert, té una gran quantitat de pous que abasteixen la població i les urbanitzacions (Mas Gisbert, la Coma, Camí de Roda, les Sínies, La Plana, Les Morisques o La Clota).
De totes les construccions destaca el castell, iniciat al segle xi, encara que la major part de la construcció és posterior al segle xvi; l'església parroquial de Sant Jaume del segle xvi, que va ser construïda sobre una petita església romànica del segle xi; la torre campanar, finalitzada l'any 1773 i coronada el 1917 amb la cúpula modernista de l'arquitecte Josep Maria Jujol; el casal de Ca la Miquelina, del segle xv; i les torres de Cal Jeroni, Cal Xacó i de ca la Miquelina, torres del segle xiv. Recentment, s'han traslladat a la plaça de l'Abat Escarré les restes d'una vila romana dels segles I i II de la nostra era.

## Demografia

L'any 2022, Creixell tenia gairebé 4.000 habitants. El primer gran salt demogràfic el trobem al s. XIX quan va començar a cultivar vi i derivats i comerciar directament amb Amèrica. Es va passar dels 261 habitants de l'any 1717 als 808 habitants l'any 1857. La fil·loxera i la fi del comerç amb Amèrica va fer retrocedir l'economia i la població, que durant gairebé tot el s. XX no va superar els 400 habitants. El segon salt demogràfic es produeix a les darreries del s. XX per l'embranzida del turisme, les segones residències i la millora de les comunicacions amb Tarragona i Barcelona.

## Llista d'alcaldes

Llista d'alcaldes des de les eleccions democràtiques de 1979 :
| Període | Alcalde o alcaldessa | Partit polític | Data de possessió | Observacions |
| 1979–1983 | Lluis Sardà Albacar | CC-UCD | 19/04/1979 | -- |
| 1983–1987 | Josep Figuerola Cañellas | Alianza Popular | 28/05/1983 | -- |
| 1987–1991 | Lluis Sardà Albacar | Independent | 30/06/1987 | -- |
| 1991–1995 | Rosa Maria Bertran Soler | CIU | 15/06/1991 | -- |
| 1995–1999 | Rosa Maria Bertran Soler | CIU | 17/06/1995 | -- |
| 1999–2003 | Rosa Maria Bertran Soler / Juan José Conesa Pérez | CIU / PP | 03/07/1999 | -- |
| 2003–2007 | Jordi Llopart Senent / Teodoro Fuster Cortés / Juan José Conesa Pérez | CIU / FIC / PP | 14/06/2003 | -- |
| 2007–2011 | Teodoro Fuster Cortés | PP | 16/06/2007 | -- |
| 2011–2015 | Jordi Llopart Senent | CIU | 11/06/2011 | -- |
| 2015–2019 | Jordi Llopart Senent | CIU | 13/06/2015 | -- |
| 2019-2023 | Jordi Llopart i Senent | JUNTS X CREIXELL | 15/06/2019 | -- |
| Des de 2023 | Montserrat Muñoz Madueño | PSC | 17/06/2023 | -- |

## Geografia

* Llista de topònims de Creixell (Orografia: muntanyes, serres, collades, indrets…; hidrografia: rius, fonts...; edificis: cases, masies, esglésies, etc.).
| Entitat de població | Habitants (2023) |
| el Racó del Cèsar | 1.558 |
| Creixell | 1.091 |
| Creixell Mar | 426 |
| la Coma | 246 |
| les Morisques | 211 |
| la Masó | 158 |
| les Eres | 122 |
| la Plana | 121 |
| la Marina de Creixell | 68 |
| Port Romà | 48 |
| les Sínies | 35 |
| Font: Idescat ||
| 1497 f | 1515 f | 1553 f | 1717 | 1787 | 1857 | 1877 | 1887 | 1900 | 1910 |
| 22 | 22 | 32 | 261 | 592 | 808 | 671 | 614 | 420 | 349 |
| 1920 | 1930 | 1940 | 1950 | 1960 | 1970 | 1981 | 1990 | 1992 | 1994 |
| 335 | 361 | 331 | 262 | 250 | 309 | 540 | 898 | 1.106 | 1.106 |
| 1996 | 1998 | 2000 | 2002 | 2004 | 2006 | 2008 | 2010 | 2012 | 2014 |
| 1.400 | 1.565 | 1.837 | 2.197 | 2.411 | 2.758 | 3.154 | 3.319 | 3.431 | 3.480 |
| 2016 | 2018 | 2020 | 2022 | 2024 | 2026 | 2028 | 2030 | 2032 | 2034 |
| 3.467 | 3.526 | 3.758 | 3.981 | - | - | - | - | - | - |
1497-1553: focs; 1717-1981: població de fet; 1990- : població de dret (més info.) :
Al seu terme hi ha onze urbanitzacions residencials, com el barri de les Botigues de Mar (antic barri pescador), i cinc càmpings. El nord del terme municipal és muntanyós i hi ha algunes masies antigues. La més ben conservada és el Mas Mercader, a l'oest, prop de la Pobla de Montornès, i que data del segle xviii. Més al nord hi ha Mas Gibert, sobre un turó de 149 metres. Fou construït al segle xvi i va ser habitat fins a la dècada dels seixanta. Pel seu terme hi passa la carretera N-340 Barcelona-València, i l'Autopista AP-7.

## Eleccions al Parlament de Catalunya del 2012

Resultats electorals - Creixell, 2012 :
| Candidatura | Candidatura | Cap de llista | Vots | % vots |
| | CiU | Artur Mas | 413 | 27,6 |
| | PPC | Alicia Sánchez-Camacho | 284 | 18,98 |
| | PSC | Pere Navarro | 259 | 17,31 |
| | ERC | Oriol Junqueras | 169 | 11,29 |
| | C's | Albert Rivera | 134 | 8,95 |
| | ICV-EUiA | Joan Herrera | 112 | 7,48 |
| | CUP | David Fernández | 24 | 1,6 |
| | Vots en blanc | | 30 | 1,99 |
| | Altres | | 71 | 6,35 |
| Total | Total | 1.507 | 1.507 | 62,3 |

## Vegeu també

* Arxiu Municipal de Creixell

## Referències

* ↑ Llorac i Santis, 1987, p. 19-21.
* ↑ Llorac i Santis, 1987, p. 28-29.
* ↑ Suñé Morales, 2022, p. 17-18.

## Bibliografia

* Llorac i Santis, Salvador. Creixell. Visió general d'un poble del Tarragonès. Creixell: Ajuntament de Creixell, 1987. ISBN 84-505-5399-7.
* Suñé Morales, Jordi. Creixell fa memòria. Creixell: Ajuntament de Creixell, 2022. ISBN 978840946642-9.
* Borràs i Feliu, A. Els llocs de Berà, Roda de Berà i Creixell de Mar i el col·legi de Betlem de la Companyia de Jesús de Barcelona. Problemes de senyoriu i conreu.. Sitges: Grup d'Estudis Sitgetans, 1985, p. 145-153.
* Català i Roca, P. Els castells catalans. Volum IV. El Tarragonès. Barcelona: Rafael Dalmau, 1973. ISBN 9788423202898.

## Enllaços externs

* Pàgina web de l'Ajuntament Arxivat 2012-06-20 a Wayback Machine.
* Informació de l'Institut d'Estadística de Catalunya
* Patrimoni històric i artístic de Creixell